Lesninger 28. søndag i det alminnelige kirkeår (år C)

## **1. lesning** 2 Kong 5,14–17

*Na’aman drog tilbake til Guds mann (han bekjente seg til Herren)*

I de dager gikk Na’aman ned og dukket seg syv ganger i Jordan, som Guds mann Elisja hadde sagt, og hans kropp ble frisk som kroppen til en liten gutt, og han ble ren.

Siden drog han tilbake til Guds mann med hele sitt følge. Da han kom dit, gikk han frem for profeten og sa: «Nå vet jeg at det ikke fins noen Gud på hele jorden uten i Israel. Så ta nå imot en gave av din tjener!»

Elisja svarte: «Så sant Herren lever, han som jeg tjener: Jeg tar ikke imot noe.» Na’aman bad ham inntrengende om å ta imot, men han ville ikke.

Da sa Na’aman: «Siden du ikke vil ha noe, så la din tjener få så meget jord som et par muldyr kan bære! For jeg vil ikke lenger bære frem brennoffer eller slaktoffer til andre guder, men bare til Herren.»

## **Responsoriesalme** Sal 98 (97),1. 2–3ab. 3cd–4

**Omkved:** Herren har kunngjort sin frelse,  
åpenbart sin rettferd for folkenes åsyn.

Syng en ny sang for Herren,  
underfulle ting har han gjort.  
Han har seiret ved sin høyre hånd,  
ved sin hellige arm.

Herren har kunngjort sin frelse,  
åpenbart sin rettferd for folkenes åsyn.  
Han kom sin miskunn ihu,  
sin trofasthet mot Israels hus.

Den vide jord har skuet  
frelsen fra vår Gud.  
Rop av glede for Herren, all jorden,  
bryt ut i jubel og lovsang!

## **2. lesning** 2 Tim 2,8–13

*Om vi holder ut, skal vi herske med Kristus*

Kjæreste, kom ihu Jesus Kristus, Davids ætling, oppstanden fra de døde! Det er mitt evangelium, og dette er det jeg lider vondt for, ja, sitter i lenker for, som en forbryter. Men Guds ord er ikke lenket. Og derfor utholder jeg alt, for de utvalgtes skyld, for at også de må finne frelsen i Kristus Jesus og oppnå den evige herlighet.

For dette ordet står ved makt: «Om vi engang døde med ham, skal vi også leve med ham. Om vi holder ut, skal vi herske med ham. Om vi fornekter ham, skal han fornekte oss. Men om vi er troløse – han forblir trofast!» – for han kan ikke fornekte seg selv.

## **Halleluja** 1 Tess 5,18

Halleluja.

Takk Gud under alle forhold.  
For det er hva Gud gjennom Kristus Jesus, vil dere skal gjøre. Halleluja.

## **Evangelium** Luk 17,11–19

*Var det ingen andre enn denne fremmede som vendte tilbake for å takke Gud?*

En gang på veien opp til Jerusalem kom Jesus til en landsby; det var i grenseegnene mellom Samaria og Galilea.

Der kom det mot ham ti spedalske. De ble stående langt borte og rope etter ham: «Jesus, mester, ha miskunn med oss!»

Da han så dem, svarte han: «Gå og vis dere for prestene.» Og mens de var på vei, ble de renset.

Men en av dem, straks han så at han ble frisk, vendte om og priste Gud med jubelrop, og kastet seg nesegrus for Jesu føtter og takket ham. Det var en samaritan.

Jesus spurte da: «Ble ikke alle ti renset? Eller hvor er de andre ni? Var det ingen andre enn denne fremmede som vendte tilbake for å takke Gud?»

Og så sa han til ham: «Reis deg bare og gå. Din tro har frelst deg.»

## **Forbønner**

Kjære kristne! Gud elsker alle folkeslag. La oss be om nåde til å elske slik Gud gjør det:

L:For kristne i møte med mennesker  
som tilhører fremmede folkeslag og religioner,  
at de tillitsfullt og med respekt må forkynne Evangeliet. ℞

L:For statsmenn og -kvinner,  
om ydmykhet innfor sannheten fra Gud. ℞

L:For spedalske og andre syke,  
at de må bevare egenrespekten som Guds skapninger. ℞

L:For de fremmede og utenforstående i vår menighet,  
at de allikevel tillitsfullt må prise Gud. ℞

- For de ensomme, syke og eldre i vår menighet, at de blir styrket og trøstet av troen på Jesus Kristus. ***Vi ber deg*...**

- For alle våre avdøde, især pater Peter Ugen, at du åpenbarer din miskunn og gir dem den evige glede i himmelen.***Vi ber deg…***

Barmhjertige Gud, du som vil miskunne deg over hvert menneske, hjelp oss å følge din miskunns veier.  
Ved Kristus, vår Herre. Amen.